CELEX: 32015R0895
Language: el
Date: 2015-02-02 00:00:00
Title: Κατ' εξουσιοδότηση κανονισμός (ΕΕ) 2015/895 της Επιτροπής, της 2ας Φεβρουαρίου 2015, για τη συμπλήρωση του κανονισμού (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου για το Ευρωπαϊκό Ταμείο Θάλασσας και Αλιείας όσον αφορά τις μεταβατικές διατάξεις

12.6.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 147/1
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2015/895 ΤΗΣ ΕΠΙΤΡΟΠΉΣ
   της 2ας Φεβρουαρίου 2015
   για τη συμπλήρωση του κανονισμού (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου για το Ευρωπαϊκό Ταμείο Θάλασσας και Αλιείας όσον αφορά τις μεταβατικές διατάξεις
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για το Ευρωπαϊκό Ταμείο Θάλασσας και Αλιείας και για την κατάργηση των κανονισμών του Συμβουλίου (ΕΚ) αριθ. 2328/2003, (ΕΚ) αριθ. 861/2006, (ΕΚ) αριθ. 1198/2006 και (ΕΚ) αριθ. 791/2007 και του κανονισμού (ΕΕ) αριθ. 1255/2011 του Ευρωπαϊκού Κοινοβουλίου και του Συμβουλίου (1), και ιδίως το άρθρο 129 παράγραφος 1,
   Εκτιμώντας τα ακόλουθα:
   
               (1)
            
            
               Το άρθρο 129 του κανονισμού (ΕΕ) αριθ. 508/2014 προβλέπει τη δυνατότητα καθορισμού των προϋποθέσεων υπό τις οποίες η στήριξη που εγκρίνεται από την Επιτροπή βάσει των κανονισμών του Συμβουλίου (ΕΚ) αριθ. 861/2006 (2), (ΕΚ) αριθ. 1198/2006 (3) και (ΕΚ) αριθ. 791/2007 (4) και τον κανονισμό (ΕΕ) αριθ. 1255/2011 του Ευρωπαϊκού Κοινοβουλίου και του Συμβουλίου (5) μπορεί να ενσωματωθεί στη στήριξη που παρέχεται βάσει του κανονισμού (ΕΕ) αριθ. 508/2014, συμπεριλαμβανομένης της τεχνικής συνδρομής και των εκ των υστέρων αξιολογήσεων.
            
         
               (2)
            
            
               Οι διατάξεις για τη μετάβαση από τη στήριξη βάσει του κανονισμού (ΕΚ) αριθ. 1198/2006 στη στήριξη βάσει του κανονισμού (ΕΕ) αριθ. 508/2014, θα πρέπει να εγκριθούν. Η εκ των υστέρων αξιολόγηση των προγραμμάτων που χρηματοδοτούνται από το Ευρωπαϊκό Ταμείο Αλιείας (ΕΤΑ) θα παρέχει βασικές πληροφορίες για τη στήριξη της στρατηγικής έκθεσης για την προσεχή περίοδο προγραμματισμού, όπως αναφέρεται στο άρθρο 53, παράγραφος 2 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (6). Οι πληροφορίες αυτές θα τροφοδοτήσουν επίσης την εκτίμηση επιπτώσεων, η οποία θα συμβάλει στην προετοιμασία του νέου κανονιστικού πλαισίου για τα ευρωπαϊκά διαρθρωτικά και επενδυτικά ταμεία κατά την περίοδο μετά το 2020.
            
         
               (3)
            
            
               Βάσει των ανωτέρω, ο παρών κανονισμός θα πρέπει να προσαρμόσει τις ημερομηνίες για την ολοκλήρωση της εκ των υστέρων αξιολόγησης των προγραμμάτων, ώστε να ληφθεί υπόψη το γεγονός ότι η προθεσμία που καθορίζεται στο άρθρο 50, παράγραφος 3 του κανονισμού (ΕΚ) αριθ. 1198/2006 δεν είναι συμβατή με μια συνολική εκ των υστέρων αξιολόγηση, δεδομένου ότι δεν θα είναι δυνατόν για έναν αξιολογητή να εξετάσει τον αντίκτυπο των προγραμμάτων σε σχέση με τους στόχους, εφόσον οι αναλήψεις υποχρεώσεων και οι πληρωμές είναι ακόμη σε εξέλιξη. Πράγματι, σύμφωνα με το άρθρο 55, παράγραφος 1 του κανονισμού (ΕΚ) αριθ. 1198/2006, η περίοδος επιλεξιμότητας των δαπανών στο πλαίσιο του ΕΤΑ διαρκεί μέχρι τις 31 Δεκεμβρίου 2015 και, ως εκ τούτου, οι πληρωμές από και προς τους δικαιούχους, σύμφωνα με το άρθρο 55, παράγραφος 1 και το άρθρο 55, παράγραφος 7 του εν λόγω κανονισμού, μπορούν να πραγματοποιηθούν μέχρι την ημερομηνία αυτή. Επιπλέον, η τελευταία αίτηση πληρωμής μπορεί να αποσταλεί από τα κράτη μέλη στην Επιτροπή έως τις 31 Μαρτίου 2017, σύμφωνα με το άρθρο 86, παράγραφος 1, στοιχείο α) του κανονισμού (ΕΚ) αριθ. 1198/2006.
            
         
               (4)
            
            
               Ο παρών κανονισμός πρέπει επίσης να διευκρινίζει ότι δεν είναι απαραίτητο για τα κράτη μέλη να υποβάλουν στην Επιτροπή την ετήσια έκθεση που αναφέρεται στο άρθρο 67 του κανονισμού (ΕΚ) αριθ. 1198/2006, έως την 30ή Ιουνίου 2016, δεδομένου ότι οι πληροφορίες που περιέχονται στην εν λόγω έκθεση δεν θα φτάσουν εγκαίρως για να συμπεριληφθούν στην έκθεση της εκ των υστέρων αξιολόγησης που αναφέρεται στο άρθρο 50, παράγραφος 3 του κανονισμού (ΕΚ) αριθ. 1198/2006. Μόλις αποσταλεί στην Επιτροπή από τα κράτη μέλη στο τέλος Ιουνίου 2016, η εν λόγω έκθεση θα πρέπει να εγκριθεί πριν να εξετασθεί και να ενσωματωθεί στην εκ των υστέρων αξιολόγηση έως την 31η Δεκεμβρίου 2016. Επιπλέον, οι πληροφορίες αυτές θα συμπεριληφθούν στην τελική έκθεση που αναφέρεται στο εν λόγω άρθρο,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Πεδίο εφαρμογής
   Ο παρών κανονισμός ισχύει για την εκ των υστέρων αξιολόγηση των επιχειρησιακών προγραμμάτων και για την ετήσια έκθεση που πρέπει να υποβάλλουν τα κράτη μέλη όπως προβλέπεται στον κανονισμό (ΕΚ) αριθ. 1198/2006.
   Άρθρο 2
   
      Εκ των υστέρων αξιολόγηση
   Η εκ των υστέρων αξιολόγηση που αναφέρεται στο άρθρο 50 παράγραφος 3 του κανονισμού (ΕΚ) αριθ. 1198/2006 θα πρέπει να έχει ολοκληρωθεί από την Επιτροπή έως τις 31 Δεκεμβρίου 2016.
   Άρθρο 3
   Ετήσια έκθεση εκτέλεσης
   Για το έτος 2016, τα κράτη μέλη δεν χρειάζεται να αποστείλουν την ετήσια έκθεση σχετικά με την υλοποίηση του επιχειρησιακού προγράμματος που προβλέπεται στο άρθρο 67, παράγραφος 1 του κανονισμού (ΕΚ) αριθ. 1198/2006.
   Άρθρο 4
   Έναρξη ισχύος
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 2 Φεβρουαρίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 149 της 20.5.2014, σ. 1.
   
      (2)  Κανονισμός (ΕΚ) αριθ. 861/2006 του Συμβουλίου, της 22ας Μαΐου 2006, για τη θέσπιση κοινοτικών χρηματοδοτικών μέτρων για την εφαρμογή της κοινής αλιευτικής πολιτικής καθώς και στον τομέα του Δικαίου της Θάλασσας (ΕΕ L 160 της 14.6.2006, σ. 1).
   
      (3)  Κανονισμός (ΕΚ) αριθ. 1198/2006 του Συμβουλίου, της 27ης Ιουλίου 2006, για το Ευρωπαϊκό Ταμείο Αλιείας (ΕΕ L 223 της 15.8.2006, σ. 1).
   
      (4)  Κανονισμός (ΕΚ) αριθ. 791/2007 του Συμβουλίου, της 21ης Μαΐου 2007, για τη θέσπιση καθεστώτος αντιστάθμισης του επιπλέον κόστους που επιβαρύνει την εμπορία ορισμένων προϊόντων αλιείας των εξόχως απόκεντρων περιοχών Αζορών, Μαδέρας, Καναρίων Νήσων, Γουιάνας και Ρεϋνιόν (ΕΕ L 176 της 6.7.2007, σ. 1).
   
      (5)  Κανονισμός (ΕΕ) αριθ. 1255/2011 του Ευρωπαϊκού Κοινοβουλίου και του Συμβουλίου, της 30ής Νοεμβρίου 2011, για τη θέσπιση προγράμματος στήριξης της περαιτέρω ανάπτυξης μιας ολοκληρωμένης θαλάσσιας πολιτικής (ΕΕ L 321 της 5.12.2011, σ. 1).
   
      (6)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. (ΕΕ L 347 της 20.12.2013, σ. 320).